
Martfű Város településrendezési terve módosítására vonatkozó véleményezési eljárás során beérkezett vélemények elfogadására 
Martfű Város Önkormányzata Képviselő-testületének 

2014. február 5-i ülésére
Előkészítette: Honti Gyula városi főépítész
                       Baloghné Juhász Erzsébet irodavezető
Véleményező: Pénzügyi, Ügyrendi és Városfejlesztési Bizottság

Döntéshozatal: egyszerű többség 
Tárgyalás módja: nyilvános ülés

Tisztelt Képviselő-testület!

Martfű Város Önkormányzata Képviselő – testülete 213/2013. Ö. határozatával a településfejlesztéssel és a településrendezéssel összefüggő partnerségi egyeztetés szabályairól, 214/2013. Ö. határozatával a  település rendezési tervének módosításáról döntött. 
A településrendezési terv módosítása egyszerűsített eljárás keretében történik.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (továbbiakban: Rendelet) 39. § (2) bekezdése alapján a településrendezési terv módosítás véleményezési eljárása során beérkezett véleményeket ismertetni kell a Képviselő-testülettel. A vélemények ismeretében a Képviselő-testület dönt a beérkezett vélemények elfogadásáról illetve el nem fogadásáról.

Martfű város településrendezési tervének módosítása a külterületi ipari területeken új Gip5 alövezet létrehozásával a Növényolajgyár és Sörgyár területén az épületek, építmények legnagyobb építménymagasságát módosítja. Az építménymagasság növelését a meglévő épületek, építmények magassága, valamint a technológia bővítése miatt megvalósítandó ipari beruházás indokolja.

A településrendezési terv módosítását Kiszelovics Ildikó vezető településtervező készítette el. Az elkészült tervdokumentáció a hatályos jogszabályok és a partnerségi egyeztetés szabályai szerint véleményeztetésre került. 
A beérkezett vélemények a terv jóváhagyandó munkarészeit nem kifogásolták, az alátámasztó munkarészben kisebb kiegészítést javasoltak.
A beérkezett vélemények tervbe történő beépítésére a településtervező szakmai magyarázatot készített, mely előterjesztésem mellékletét képezi. 

A Rendelet 40.§ (1) bekezdésében foglaltaknak megfelelően a polgármester a véleményezési szakasz lezárását követően a településrendezési eszköz tervezetét, az eljárás során beérkezett valamennyi vélemény és a véleményezési szakaszban keletkezett egyéb dokumentum egy példányát, továbbá azok másolati példányát elektronikus adathordozón megküldi az állami főépítésznek, végső szakmai egyeztetésre.
Kérem a Tisztelt Képviselő- testületet az előterjesztés megtárgyalására és az alábbi határozati javaslat elfogadására.

Határozati javaslat:

……. /2014.(…….) határozat

Martfű Város településrendezési terve módosítására vonatkozó véleményezési eljárás során beérkezett vélemények elfogadásáról 

Martfű Város Önkormányzata Képviselő-testülete megtárgyalta  Martfű Város településrendezési terve módosítására vonatkozó véleményezési eljárás során beérkezett vélemények elfogadására szóló előterjesztést és az alábbiak szerint döntött:
1. Martfű Város Önkormányzata Képviselő - testülete a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet (továbbiakban: Rendelet)  39.§ (2) bekezdésében kapott felhatalmazás alapján Martfű város - külterületi ipari gazdasági területen belüli építménymagasság növelésére vonatkozó - településrendezési terv módosításhoz kapcsolódó véleményezési eljárás során beérkezett véleményeket a szakmai magyarázatban foglaltak szerint elfogadja, mivel a településrendezési tervmódosítás véleményezése során a terv jóváhagyandó munkarészére vonatkozóan nem kifogásolták a tervet, az alátámasztó munkarész kiegészítése a terv célkitűzését nem változtatja, csak kiegészíti.
2. A Közép- Tisza vidéki Környezetvédelmi, Természetvédelmi Felügyelőség és a Jász - Nagykun - Szolnok Megyei Katasztrófavédelmi Igazgatóság szakmai véleménye szerint a  településrendezési terv alátámasztó munkarészének javítását, illetve kiegészítését a tervezőnek el kell végeznie.

3. A partnerségi egyeztetés szabályai szerint érkezett vélemény a tervet nem kifogásolta, a véleményt a testület elfogadja.
4. A Rendelet 40. § (1) bekezdésében foglaltak szerint a polgármester a véleményezési szakasz lezárását követően a településrendezési eszköz tervezetét, az eljárás során beérkezett valamennyi vélemény és a véleményezési szakaszban keletkezett egyéb dokumentum egy példányát, továbbá azok másolati példányát elektronikus adathordozón küldje meg az állami főépítésznek, végső szakmai egyeztetésre.
5. A Rendelet 39. § (3) bekezdésében foglaltak szerint a Képviselő – testület határozatát közzé kell tenni.
Martfű, 2014. január 28.
                                                                                                      Dr. Kiss Edit 

                                                                                                      polgármester

